
Esztétikai tapasztalat és misztikus-vallásos élmény. Sík Sándor Alexiusa a Dionüsziosz Areiopagitész-i via triplex és a középkori szeretetmisztika tükrében

 
Dolgozatomban Sík Sándor egy talán kevéssé ismert alkotásával, Alexius című misztériumával foglalkozom. A mű értelmezésén keresztül azt igyekszem bemutatni, hogy az a világi irodalomszemlélet számára archaikusnak ható olvasói tapasztalat, amely a művészetet (irodalmat) és a vallást, szakralitást egységben szemléli, s amely szerint az olvasás egyfajta unio mysticához vezet(het), hogyan éleszthető újjá a modern irodalom közegében. Ezt a célkitűzést szem előtt tartva, Sík Alexiusát a középkor két meghatározó eszmerendszere, a Dionüsziosz Areopagitész-i misztikus teológia (mindenekelőtt a via triplex elve) és a középkori szeretetmisztika felől közelítem meg. Elgondolásom szerint e speciális interpretációs stratégia működtetése lehetővé teszi, hogy az Alexiust a kettős unio mystica irodalmi modelljeként olvashassuk: Az imitatio Christi analógiájára ugyanis elgondolhatunk egy imitatio Alexii-t is, amely a mű befogadásának eredményeképpen az olvasó életébe beépülve egy második unio mystica lehetőségét hordozza magában. Sík alkotásának ezt a második, jóval mélyebb szinten meghúzódó, sokkal összetettebb szemantikai rétegét mindenekelőtt a mű intertextuális-parafrasztikus hálójára (legfőképp a mű erős bibliai intertextualizáltságára és a theologia mystica gondolati struktúráinak mély jelenlétére) és pragmatikai szöveggenerációs eljárásaira figyelve fejthetjük fel; de az alexiusi deificatio értelmezéséhez segítségül hívott dionüszioszi spirituális modellben is elhelyezhetjük, ezáltal egy kétszeres interpretációs keretbe illesztve a műben meghúzódó unio mystica egyszerre esztétikai-irodalmi és misztikus-vallásos tapasztalatát.




